TASCO รายได้ขายยางมะตอยพุ่ง หนุนกำไร Q1 โต 4 เท่า
TASCO กำไรไตรมาส 1/66 โต 4 เท่า แตะ 1.13 พันล้านบาท จากปีก่อนกำไร 216.12 ล้านบาท รายได้ขายยางมะตอยพุ่ง หลังราคาขายทั้ใน-ต่างประเทศเพิ่มสูง
TASCO รายได้ขายยางมะตอยพุ่ง หนุนกำไรไตรมาส 1/66 โต 4 เท่า ทะลุ 1.1 พันล้านบาท
11 พ.ค. 2566

บริษัท ทิปโก้แอสฟัลท์ จำกัด (มหาชน) หรือ TASCO รายงานผลการดำเนินงานงวดไตรมาส 1/66 สิ้นสุดวันที่ 31 มี.ค.66 ดังนี้

ทั้งนี้รายได้จากการขายและบริการจำนวน 8,465 ล้านบาท เพิ่มขึ้นร้อยละ 34.17 เมื่อเปรียบเทียบกับช่วงเวลาเดียวกันในปีก่อน โดยมีสาเหตุหลักมาจากยอดขายยางมะตอยรวมปรับตัวสูงขึ้น และราคาขายผลิตภัณฑ์ทั้งตลาดในประเทศและต่างประเทศที่ปรับตัวสูงขึ้น
นายชัยวัฒน์ ศรีวรรณวัฒน์ กรรมการผู้จัดการใหญ่ TASCO เปิดเผยว่า ผลประกอบการของบริษัทฯในไตรมาส 1/66  โดยบริษัทฯ มีรายได้รวม 9,171 ล้านบาท และมีกำไรสุทธิ 1,128 ล้านบาท โดยผลการดำเนินงานที่ดีในไตรมาส 1/66  นั้นประกอบด้วยหลายสาเหตุ คือ 1) ยอดขายในประเทศไทย กัมพูชา และเวียดนามที่สูง 2) ราคาขายเฉลี่ยของยางมะตอยในประเทศไทยและต่างประเทศยังคงอยู่ในระดับสูง และ 3) ค่าใช้จ่ายในการขายและบริหารต่อรายได้ อยู่ในระดับที่ต่ำที่ 3.5% เมื่อเทียบกับช่วงเดียวกันของปีก่อนที่ระดับ 4.1%
ทั้งนี้บริษัทฯ มียอดขายยางมะตอย อยู่ที่ราว 0.32 ล้านตัน แบ่งเป็นยอดขายสำหรับตลาดประเทศไทยราว 0.17 ล้านตันและยอดขายต่างประเทศ 0.15 ล้านตัน ตามลำดับ  โดยในไตรมาสที่ 1/2566 นั้นถือเป็นไตรมาสที่ตลาดในประเทศเริ่มเข้าสู่ช่วงไฮซีซั่นเต็มตัว จากการเบิกจ่ายงบประมาณจากภาครัฐประจำปี 2566   เช่นเดียวกันกับตลาดต่างประเทศในหลายประเทศ เช่น กัมพูชา นอกจากนี้ ถึงแม้ว่าตลาดเวียดนามจะยังไม่เข้าอยู่ในช่วงไฮซีซั่น แต่ยังมียอดขายที่แข็งแกร่งในไตรมาส 1/66
ในไตรมาส 1/66  นั้น ราคาน้ำมันดิบในตลาดโลกได้ปรับตัวลดลงจากไตรมาสที่ผ่านมา 7% อย่างไรก็ตาม รายขายเฉลี่ยยางมะตอยในประเทศนั้นปรับตัวสูงขึ้น เนื่องจากอยู่ในช่วงไฮซีซั่น ส่งผลเชิงบวกต่ออัตรากำไรขั้นต้น
ในปี 2566 บริษัทฯ ยังคงมุ่งมั่นที่จะสร้างยอดขายยางมะตอยให้ได้ 1.3 ล้านตันตามแผน โดยมีปัจจัยสนับสนุนจากอุปสงค์ยางมะตอยที่ยังดีต่อเนื่อง รวมถึงยังสามารถจัดซื้ออุปทานยางมะตอยจากโรงกลั่นอื่นๆ ได้อย่างสม่ำเสมอ